Touch of Class | Centurion Teater
Datum – Donderdag 21 September 2017
Tyd – 19H30
In 'n klas van hulle eie. 'Hoendervleismooi' is die perfekte woord om die bekroonde musiekgroep, Touch of Class, se werk op te som. Hierdie duo, wat oorspronklik bestaan het uit Deon van der Merwe en Ronell Erasmus, maak al sedert 1989 naam in die Suid-Afrikaanse musiekbedryf en was aanvanklik die begeleidende orkes vir groot name soos Anneli van Rooyen, Manuel Escorcio en André Schwartz.
Ruhan en Deon het besluit om hulle uitsonderlike talent saam te span, die groep se repertoire uit te brei en weg te breek van die oorspronklike tong-in-die-kies-benadering. Vandag spog hulle met 'n nuwe kontemporêre klank, wat aanklank vind by jonk en oud. Deon se instrumentele vernuf en Ruhan se veelsydige vieroktaaf-stem is die perfekte pasmaats en, na twaalf albums saam, vermaak hulle gehore met 'n verskeidenheid musiekgenres uit verskillende eras, wat wissel van Country, Klassieke Rock, Rock'n Roll en Pop, tot Klassieke Musiek, Blues en ander tradsionele musiekstyle.
Hierdie musiekmeesters het beslis vir hulself 'n stewige plek in die Suid-Afrikaanse musiekbedryf kom vestig. Aanhangers kan, in 2017, uitsien na 'n splinternuwe album (Touch of Classic Volume 2, wat onderandere Yesterday saam met Coleske gaan insluit) en verskeie optredes, waaronder Classics is Groot. ń Lewendige DVD-opname is ook in die pyplyn vir die duo. Touch of Class se roerende en uniek aanslag, doen hulle naam beslis gestand, want dié musikante is regtig in 'n klas van hulle eie.